BEGRUNDELSE

I henhold til artikel 395, stk. 1, i Rådets direktiv 2006/112/EF af 28. november 2006 om det fælles merværdiafgiftssystem ("momsdirektivet") kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i nævnte direktiv, for at forenkle afgiftsopkrævningen eller for at forhindre visse former for momsunddragelse eller momsundgåelse.

Ved brev registreret i Kommissionen den 11. marts 2022 anmodede Luxembourg om tilladelse til indtil den 31. december 2024 fortsat at anvende en foranstaltning, der fraviger momsdirektivets artikel 285, og som giver Luxembourg mulighed for at momsfritage afgiftspligtige personer, hvis årlige omsætning ikke overstiger 35 000 EUR.

I overensstemmelse med momsdirektivets artikel 395, stk. 2, andet afsnit, underrettede Kommissionen ved brev af 7. april 2022 de øvrige medlemsstater om Luxembourgs anmodning. Ved brev af 8. april 2022 meddelte Kommissionen Luxembourg, at den rådede over alle de nødvendige oplysninger for at kunne vurdere anmodningen.

1.BAGGRUND FOR FORSLAGET

•Forslagets begrundelse og formål

Det følger af momsdirektivets afsnit XII, kapitel 1, at medlemsstaterne har mulighed for at anvende særordninger for små virksomheder, herunder at momsfritage afgiftspligtige personer med en årlig omsætning under et vist beløb. Momsfritagelsen indebærer, at afgiftspligtige personer ikke skal opkræve moms af leveringer og følgelig heller ikke kan fradrage indgående moms. Muligheden for at anvende særlige momsregler, herunder fritagelser eller gradvis nedsættelse af afgiften for små virksomheder, blev indført ved artikel 14 i Rådets direktiv 67/228/EØF. De medlemsstater, som ikke havde benyttet den i denne bestemmelse anførte mulighed, kunne efterfølgende, i henhold til artikel 24, stk. 2, litra b), i direktiv 77/388/EØF, som nu er indarbejdet som momsdirektivets artikel 285, stk. 1, kun momsfritage afgiftspligtige personer, hvis årlige omsætning ikke oversteg 5 000 EUR eller modværdien heraf i national valuta. Ifølge momsdirektivets artikel 285, stk. 2, kan disse medlemsstater også indføre en gradvis momsnedsættelse for afgiftspligtige personer, hvis årlige omsætning overstiger det loft, de har fastsat med henblik på anvendelsen af momsfritagelse. Indtil udgangen af 2012 indrømmede Luxembourg momsfritagelse til afgiftspligtige personer med en årlig omsætning på højst 10 000 EUR. Luxembourg gjorde samtidig brug af muligheden i momsdirektivets artikel 285, stk. 2, for at indrømme en gradvis momsnedsættelse til afgiftspligtige personer med en årlig omsætning på mellem 10 000 EUR og 25 000 EUR. Derpå fik Luxembourg efter anmodning tilladelse til i henhold til artikel 285, stk. 1, at anvende en omsætningstærskel på 25 000 EUR i forbindelse med ordningen for små virksomheder, samtidig med at den gradvise momsnedsættelse ophævedes. Luxembourg fik ved Rådets gennemførelsesafgørelse 2013/677/EU tilladelse til at anvende ovennævnte særlige foranstaltning indtil den 31. december 2016. Luxembourg fik ved Rådets gennemførelsesafgørelse (EU) 2017/319 tilladelse til at forlænge den særlige foranstaltnings udløbsdato til den 31. december 2019 og samtidig hæve tærsklen fra 25 000 EUR til 30 000 EUR. Derefter blev udløbsdatoen ved Rådets gennemførelsesafgørelse (EU) 2019/2210 forlænget yderligere til den 31. december 2022, og tærsklen blev hævet fra 30 000 EUR til 35 000 EUR. Luxembourg anmodede om endnu en forlængelse af denne foranstaltning for en begrænset periode. Luxembourg anførte, at den særlige foranstaltning mindsker den administrative byrde for både afgiftspligtige personer og skattemyndighederne. Den bidrager derfor til en forenkling af skatteopkrævningen som fastsat i momsdirektivets artikel 395, stk. 1. Foranstaltningen er og vil fortsat være helt frivillig for afgiftspligtige personer. Ifølge Luxembourg vil den særlige foranstaltning kun have en ubetydelig virkning på de samlede indtægter fra moms, der opkræves ved det endelige forbrug (højst 0,05 %), som krævet i momsdirektivets artikel 395, stk. 1, andet afsnit. Mere specifikt indberettede Luxembourg, at 633 afgiftspligtige personer med en omsætning på mellem 10 000 EUR og 35 000 EUR gjorde brug af fritagelsen i 2020, hvilket svarer til 0,78 % af alle afgiftspligtige personer. Den særlige foranstaltning forenkler små erhvervsdrivendes forpligtelser og er i overensstemmelse med Den Europæiske Unions målsætninger for små virksomheder. I betragtning af foranstaltningens positive indvirkning i form af en mindskelse af administrative byrder for virksomheder og skattemyndighederne, uden at det har nogen større konsekvenser for de samlede momsindtægter, er det hensigtsmæssigt at give Luxembourg tilladelse til an anvende den særlige foranstaltning i endnu en begrænset periode indtil den 31. december 2024.

•Sammenhæng med de gældende regler på samme område